Document ID: 31993D0351

ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Μαΐου 1993 για τον καθορισμό των μεθόδων ανάλυσης, των σχεδίων δειγματοληψίας και των ανωτάτων ορίων που πρέπει να τηρούνται για τον υδράργυρο στα αλιευτικά προϊόντα
(93/351/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 91/493/ΕΟΚ του Συμβουλίου της 22ας Ιουλίου 1991 περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά των αλιευτικών προϊόντων (1), και ιδίως το κεφάλαιο V, μέρος ΙΙ σημείο 3Γ του παραρτήματος,
Εκτιμώντας:
ότι η φυσική μόλυνση ή η ρύπανση του υδάτινου περιβάλλοντος μπορεί να επιφέρει συγκέντρωση ανεπιθύμητων ουσιών, όπως είναι ο υδράργυρος, στα αλιευτικά προϊόντα-
ότι για να προστατευθεί η δημόσια υγεία πρέπει να καθοριστούν ανώτατα όρια συγκέντρωσης υδραργύρου στα αλιευτικά προϊόντα-
ότι η απορρόφηση υδραργύρου δεν πρέπει να υπερβαίνει τις αποδεκτές εβδομαδιαίες δόσεις για τον άνθρωπο, όπως αυτές καθορίστηκαν, προσωρινά, σε διεθνές επίπεδο- ότι επομένως οι διατάξεις οι σχετικές με τα ανώτατα όρια που πρέπει να τηρούνται για τον υδράργυρο στα αλιευτικά προϊόντα θα πρέπει να αναθεωρηθούν μόλις καθοριστούν, σε διεθνές επίπεδο, οι αποδεκτές εβδομαδιαίες δόσεις για τον άνθρωπο-
ότι οι χαμηλές συγκεντρώσεις υδραργύρου δεν παρουσιάζουν άμεσο τοξικολογικό κίνδυνο για τους καταναλωτές, αλλά ότι είναι αναγκαίο να αποφευχθεί μια μακροχρόνια συγκέντρωση που θα μπορούσε να αποδειχθεί επιβλαβής- ότι επομένως είναι επιθυμητό να περιοριστεί η απορρόφηση γενικώς-
ότι ορισμένα είδη, λόγω φυσιολογίας, συγκεντρώνουν ευκολότερα υδράργυρο στους ιστούς τους και ότι είναι σκόπιμο, για λόγους προστασίας της δημόσιας υγείας, να καθοριστούν γι' αυτά τα είδη υψηλότερα ανώτατα όρια από εκείνα που ισχύουν για το σύνολο των αλιευτικών προϊόντων-
ότι με την απόφαση 90/515/ΕΟΚ (2) η Επιτροπή θέσπισε τις μεθόδους αναφοράς για τον εντοπισμό καταλοίπων βαρέων μετάλλων και αρσενικού- ότι πρέπει να ληφθούν υπόψη ορισμένες διατάξεις της απόφασης αυτής που αφορούν τον εντοπισμό του υδράργυρου στα αλιευτικά προϊόντα-
ότι, σύμφωνα με το άρθρο 3 παράγραφος 4 στοιχείο β) της οδηγίας 91/493/ΕΟΚ, τα ζώντα δίθυρα μαλάκια πρέπει, σε περίπτωση μεταποίησης, να πληρούν, μεταξύ άλλων, τις απαιτήσεις του κεφαλαίου V του παραρτήματος της εν λόγω οδηγίας-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η μέση τιμή περιεκτικότητας σε συνολικό υδράργυρο, όπως ορίζεται στο άρθρο 3 παράγραφος 2, στα βρώσιμα μέρη των αλιευτικών προϊόντων δεν πρέπει να υπερβαίνει το 0,5 ppm στο νωπό προϊόν (0,5 mg ανά κιλό βάρους νωπού προϊόντος). Εντούτοις, αυτή η μέση τιμή περιεκτικότητας ανέρχεται σε 1 ppm στο νωπό προϊόν (1 mg ανά κιλό βάρους νωπού προϊόντος) στα βρώσιμα μέρη των ειδών που περιλαμβάνονται στο παράρτημα.
Άρθρο 2
Η μέθοδος ανάλυσης που πρέπει να χρησιμοποιείται για την ανεύρεση του συνολικού υδραργύρου προβλέπεται από την απόφαση 90/515/ΕΟΚ.
Άρθρο 3
1. Τα σχέδια δειγματοληψίας καθορίζονται από την αρμόδια αρχή για τα νωπά ή κατεψυγμένα αλιευτικά προϊόντα λαμβανομένων υπόψη αφενός των αποτελεσμάτων που λαμβάνονται από τους εθνικούς ελέγχους και από τα σχέδια επιτήρησης που υλοποιούνται σύμφωνα με το κεφάλαιο V μέρος ΙΙ σημείο 3Β του παραρτήματος της οδηγίας 91/493/ΕΟΚ, και αφετέρου των ακολούθων παραγόντων:
Α. Είδος των προϊόντων:
α) είδη που περιλαμβάνονται στο παράρτημα-
β) άλλα είδη.
Β. Ο ελάχιστος αριθμός δειγμάτων που λαμβάνεται ανά παρτίδα για κάθε κατηγορία προϊόντος προς ανίχνευση είναι ο ακόλουθος:
- κατηγορία α): δέκα δείγματα που λαμβάνονται από δέκα διαφορετικά άτομα,
- κατηγορία β): πέντε δείγματα που λαμβάνονται από πέντε διαφορετικά άτομα.
2. Η ανάλυση πραγματοποιείται στο μείγμα των δειγμάτων ομογενοποιημένων σε μεγάλο βαθμό ώστε να ληφθεί η μέση τιμή περιεκτικότητας σε υδράργυρο.
Ειδικά, εάν τα είδη που αναφέρονται στο παράρτημα είναι διαφορετικού μεγέθους, τα δείγματα που λαμβάνονται πρέπει να είναι αντιπροσωπευτικά της σύνθεσης της παρτίδας.
3. Τα σχέδια δειγματοληψίας που αναφέρονται στην παράγραφο 1, καθώς επίσης και οι μεταγενέστερες τροποποιήσεις τους, γνωστοποιούνται στην Επιτροπή για ενημέρωση των κρατών μελών.
Άρθρο 4
Η περιεκτικότητα σε συνολικό υδράργυρο που αναφέρεται στο άρθρο 1 θα επανεξεταστεί όταν θα καθοριστούν νέες επιτρεπόμενες εβδομαδιαίες δόσεις για τον υδράργυρο σε διεθνές επίπεδο και το αργότερο τρία χρόνια μετά την κοινοποίηση της παρούσας απόφασης με βάση τα στοιχεία που έχουν ληφθεί από τα σχέδια δειγματοληψίας και έχουν ανακοινωθεί από τα κράτη μέλη στην Επιτροπή.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 19 Μαΐου 1993.

Labels: 3
0
1
6